འདིའི་སློབ་མ་ལ།སྤྱིར་སློབ་མའི་ཚོགས་ཤིན་ཏུ་མང་ཡང་གཙོ་ཆེ་བ་ཚོགས་པ་བརྒྱད་བརྒྱ་དང༌།གདུགས་ཐོགས་ལྔ་བརྒྱར་གྲགས་ཤིང༌།ཁྱད་པར་དུ་འཕགས་པའི་བུ་ཆེན་ཉེར་བཞི།མོས་གུས་མཐར་ཕྱིན་སྟག་ལུང་ཐང་པ་བཀྲ་ཤིས་དཔལ།རྟོགས་པའི་མཐར་ཐུགས་སྣ་ཕུ་པ་གླིང་རས་པདྨ་རྡོ་རྗེ།ཤེས་རབ་མཐར་ཐུག་སྤར་ཕུ་པ་བློ་གྲོས་སེང་གེནུས་པའི་མཐར་ཐུག་མཆན་བུ་རྒྱ་རས་ཏེ་མཐར་ཐུག་གི་བུ་བཞི།ཟ་ར་བ་སྐལ་ལྡན་ཡེ་ཤེས་སེང་གེ་རྟོགས་ལྡན་མི་ཉག་སྒོམ་རིང༌།ཉག་རེ་སེ་བོ།ཀུན་ལྡན་གཙང་པ་རས་ཆུང་རྣམས་ནི་གདམས་པའི་བུ་བཞི།འབྲི་གུང་འཇིག་རྟེན་མགོན་པོ།ཆོས་རྗེ་ལྡུམ།ཆོས་རྗེ་གཏུམ།བནྡྷ་ཕུག་པ་སྟེ་རོ་གཅིག་རྟོགས་པ་ཕྱེད་དང་བཞི།གཏུམ་ལ་གཟུགས་སྐུའི་ས་བོན་མ་ཐེབས་པས་ཕྱེད་མར་འཇོག་གོ།གཤེན་དགོན་དཀར་བ།གྱང་ཤན་གྲོང་པ།རྔོག་སེང་གེ་ཁ་པ།རྩི་ལུང་པ་རྣམས་ལ་ཐུགས་ཀྱི་སྲས་བཞི།རིན་པོ་ཆེ་ཤུགས་ཚར་བ།ལྷ་ས་པ་དགེ་འདུན་སྐྱབས།གྲུ་གུ་སྟོན་པ་བློ་གྲོས་སེང་གེརྒྱན་ཐང་པ་སྟེ་ཡི་གེ་མའི་བུ་བཞི།བླ་མ་སྨར་པ།ཡེལ་ཕུག་པ།དགྱེར་སྒོམ་པ།སེང་གེ་དཔལ་སྟེ་ཉེ་བའི་སྲས་བཞི་ཞེས་སྔ་རབས་རྣམས་འདྲེན་པར་མཛད་དོ།།གཞན་ཡང་གྲུབ་པའི་སྐྱེས་བུ་མང་དུ་བྱུང་བ་དང༌།སློབ་མའི་ཚོགས་དེ་དག་རེ་རེ་བཞིན་གནས་གཞིའི་གདན་ས་བཙུགས་ནས་སློབ་མ་བསྐྱངས།ཆོས་འཆད་ཉན་སྒོམ་སྒྲུབ་ཀྱི་སྒོ་ནས་སྒྲུབ་བརྒྱུད་རིན་པོ་ཆེའི་བསྟན་པ་ཕྱོགས་མཐར་ཁྱབ་པའི་ཕྲིན་ལས་མཛད།སྐུ་གདུང་གི་ཐུགས་དང་ལྗག་མེས་མ་གནོད་པ་གདུང་རྟེན་བཀྲ་ཤིས་འོད་འབར་དང་རྟ་རྣའི་གདུང་འབུམ་ཆེན་མོ་སོགས་སུ་བཞུགས་སོ།།